Un titular de la FCSB va fi OUT de la echipă! Campioana se mai desparte de încă un jucător, după plecarea lui Ovidiu Popescu. Gigi Becali a luat decizia finală în cazul lui Risto Radunovic și nu îi va mai prelungi contractul muntenegreanului.
FCSB a efectuat deja două transferuri, pentru sezonul viitor. Gigi Becali s-a înțeles cu David Kiki și Daniel Popa, atacantul urmând să fie prezentat oficial la echipă.
Un titular de la FCSB, OUT
Conform fanatik.ro, negocierile dintre oficialii FCSB-ului și Risto Radunovic au picat. Contractul fundașului nu va mai fi prelungit. Înțelegerea fundașului stânga va expira în iarnă.
Gigi Becali i-a propus un salariu mai mare lui Risto Radunovic, pentru ca acesta să continue la FCSB. În cazul în care ar fi acceptat, muntenegreanul ar fi încasat 15.000 de euro pe lună, cu 5000 de euro mai mult față de salariul pe care îl are în prezent.
În condițiile în care Risto Radunovic va pleca în iarnă, titular în banda stângă a defensivei FCSB-ului ar urma să fie David Kiki, fundașul adus în această vară de la Farul.
Risto Radunovic se va despărți de FCSB, după ce a evoluat timp de trei sezoane și jumătate la echipa roș-albastră. Fundașul a fost transferat de Gigi Becali în iarna lui 2021, de la Astra. La momentul respectiv, latifundiarul din Pipera a plătit în schimbul său suma de 400.000 de euro.
Gigi Becali, bonus uriaş pentru ultimul transfer făcut de FCSB: 100.000 de euro la semnătură
Gigi Becali a oferit un bonus uriaş pentru ultimul transfer făcut de FCSB. Pe lângă un salariu de 16.000 de euro pe lună, Daniel Popa a fost convins să semneze cu campioana şi cu o sumă importantă.
Gigi Becali a plătit clauza de reziliere a contractului cu U Cluj, cea de 300.000 de euro şi, comform fanatik.ro, i-a oferit fostului atacant de la Dinamo, ajuns la 28 de ani, şi o primă de instalare de 100.000 de euro.
Astfel, în primul sezon la FCSB, Daniel Popa va încasa cel puţin 292.000 de euro, salarii + prima de instalare. La această sumă se mai pot adăuga 80.000 de euro, în cazul în care roş-albaştrii vor ajunge în grupele unei competiţii europene.
Gigi Becali a avut doar cuvinte de laudă la adresa lui Daniel Popa şi l-a numit pe acesta „maşinărie”. Patronul de la FCSB e convins că atacantul se va adapta la echipa sa, fiind de părere că se va lupta pentru un loc de titular.
„Eu nu iau jucători rezervă, când iau, îi iau de titulari. Dacă iau cinci atacanți, îi iau de titulari. Dacă mai cumpăr doi atacanți, și o să-i iau, îi iau de titulari. Statutul și-l câștigă ei. Trebuie să arate că merită să fie titulari”, a declarat Gigi Becali, conform prosport.ro.